RELACION
PËR
PROJEKTLIGJIN 
“PËR PRONAT E PALUAJTSHME TË SHTETIT NË REPUBLIKËN E SHQIPËRISË”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN
Ky projektligj ka si qëllim vendosjen e një kornize të qartë ligjore, në lidhje me menaxhimin, administrimin, si dhe disponimin e pronave të paluajtshme shtetërore. Në kushtet kur dinamikat që lidhen me pronat kanë ndryshuar, si dhe janë objekt ndryshimi i vazhdueshëm, rrjedhimisht me qëllim zgjidhjen e problematikave ekzistuese, shmangien e atyre të ardhshme, si dhe përdorimin e pronës shtetërore apo disponimin e saj sipas një procedure të qartë ligjore, vlerësohet i domosdoshëm përditësimi i kuadrit ligjor në fuqi, si dhe mbi të gjitha krijimi i një kuadri ligjor të unifikuar e të harmonizuar.
Në lidhje me objektivat e këtij projektakti, konkludojmë si më poshtë:
1. Mbrojtja e pronës shtetërore, nëpërmjet përcaktimit të rregullave të qarta, të mirëpërcaktuara, në lidhje me format e procedurat e disponimit të pronës shtetërore, me qëllim sigurimin e interesit publik;
2. Ndarja dhe përcaktimi i qartë i kompetencave të secilit organ shtetëror, në përputhje me fushën e përgjegjësisë së secilit;
3. Përcaktimin e rregullave të qarta, mbi mënyrën e administrimit të pronave të paluajtshme në pronësi të shtetit ose të njësive të vetëqeverisjes vendore;
4. Përcaktimin e procedurave të regjistrimit, inventarizimit dhe përditësimit të pronave shtetërore në regjistrin publik. Në vijim të këtij objektivi, vlen të theksohet se në kushtet kur këto procese konsiderohen dinamike në vetvete, dhe zhvillohen në mënyrë të vazhdueshme, rrjedhimisht nuk konsiderohen më kalimtare, ç’ka sjell nevojën për parashikimin dhe rregullimin e tyre në këtë projektligj;

5. Sigurimi i transparencës dhe llogaridhënies në procesin e administrimit të pronave nga institucionet shtetërore, nëpërmjet parashikimit të procedurave të qarta, shmangies së interpretimeve të ndryshme, kontrollit, si dhe raportimeve periodike;
6. Sigurimi i një kuadri ligjor të unifikuar;

7. Përcaktimi i një kuadri të qartë rregullator, për transferimin në pronësi/përdorim pronat shtetërore njësive të vetëqeverisjes vendore, i cili synon eleminimin e problematikave të hasuara nga zbatimi i rregullave ligjore në fuqi. Gjithashtu, në vijim të kësaj, synohet dhe mbrojtja apo sigurimi i përdorimit të tyre nga Njësive të Vetëqeverisjes Vendore (NJVV) në përputhje me kushtet apo kufizimet e vendosura nga Këshilli i Ministrave, nëpërmjet përcaktimit të rregullave të mbikëqyrjes;

8. Rritja e vlerës optimale të pronës shtetërore;
9. Sigurimi i koherencës së kuadrit ligjor me zhvillimet aktuale të pronave;
10. Zgjidhja e konflikteve nëpërmjet përcaktimit të procedurave administrative, si dhe gjyqësore.
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE
Ky projektakt nuk është i parashikuar në Programin e Përgjithshëm Analitik të Projektakteve për vitin 2026 për Ministrinë e Drejtësisë, miratuar me vendimin nr.812, datë 30.12.2025 të Këshillit të Ministrave “Për miratimin e programit të përgjithshëm analitik të projektakteve që do të paraqiten për shqyrtim në Këshillin e Ministrave gjatë vitit 2026”. 
Megjithatë, ndërmarrja e një nisme të tillë i shërben mirëadministrimit të pronës shtetërore, si dhe disponimit të saj nëpërmjet procedurave të mirëpërcaktuara, të qarta, transparente dhe efektive. 
Ky projektligj është në përputhje Strategjinë Ndërsektoriale kundër Korrupsionit 2024-2030, planit të veprimit 2024-2026 në zbatim të saj dhe pasaportës së treguesve të performances, miratuar me vendimin nr. 859, datë 26.12.2024, të Këshillit të Ministrave “Për miratimin e strategjisë ndërsektoriale kundër korrupsionit 2024-2030, planit të veprimit 2024-2026 në zbatim të saj dhe pasaportës së treguesve të performancës”. 
Konkludojmë, në këtë vlerësim pasi në objektivin specifik nr.1.3. Zhvillimi i një qasjeje të qëndrueshme për parandalimin e korrupsionit në sektorët me risk (prevalencë të lartë korrupsioni), një ndër masat e parashikuara për zbatimin e këtij objektivi është masa nr. 1.3.2, e cila parashikon se parandalimin e korrupsionit në menaxhimin e sektorit të pronave. 
Në vijim, të sa më sipër, ky projektligj ka si qëllim përkatësisht krijimin e një kuadri të plotë ligjor dhe institucional, në drejtim të procesit të menaxhimit të pronave të paluajtshme shtetërore, duke krijuar një kuadër të plotë legjislativ. Ky kuadër, konsiston në një përcaktim të qartë të të gjitha proceseve të cilat lidhen me administrimin, si dhe disponimin e pronës. 
Përkatësisht, procesin e kalimit/ndryshimit të përgjegjësisë së administrimit, regjistrimit, inventarizimit, përditësimit, transferimit te NJVV, proceset e disponimit të pronës, si dhe një ndarje të qartë të kompetencave të secilit organ në lidhje me këto procese, me qëllim shmangien e mbivendosjeve dhe në funksion të realizimit të një procesi sa më efektiv, si dhe menaxhimi të pronës shtetërore me sa më efikasitet.
III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektligji paraqet një hap të rëndësishëm drejt përmirësimit të kuadrit ligjor në fushën e pronave publike, nëpërmjet ndarjes së qartë të kompetencave institucionale të secilit organ publik. Ky projektligj kontribuon në zbatimin efektiv, të funksioneve të tyre në drejtim të procesit të administrimit, si dhe disponimit të pronave shtetërore. Projektligji i propozuar, unifikon në një kuadër ligjor të vetëm rregullat për administrimin e pronave me pronar “Republikën e Shqipërisë”, si dhe ato të cilat i kanë kaluar në përdorim apo pronësi NJVV, rregullat për disponimin e saj, konkretisht për dhënien në qira, enfiteozë, shkëmbim, si dhe privatizim.
Në këtë mënyrë, arrihet respektimi i parimit të sigurisë juridike, si baza e shtetit të së drejtës, pasi rregullat bëhen më të qarta dhe të përqëndruara në një kuadër të vetëm ligjor. Për më tepër, referuar edhe jurisprudencës së Gjykatës Kushtetuese, e cila argumenton se një nga elementët esenciale të parimit të shtetit të së drejtës është ai i sigurisë juridike, i cili ndër të tjera ka si kërkesë të domosdoshme faktin që ligji në tërësi, pjesë apo dispozita të veçanta të tij, duhet të jenë të qarta, të përcaktuar dhe të kuptueshëm, konkludojmë se pikërisht ky projektligj është në harmoni me këto elementë, të cilat karakterizojnë këtë parim.
Projektligji rregullon në mënyrë të detajuar proceset e tilla si, administrimi i pronave, regjistrimi, apo në lidhje me transferimin në përdorim apo pronësi të NJVV, duke përcaktuar rregulla të përforcuara, të cilat kanë për qëllim rritjen e transparencës, efikasitetit, si dhe eficencës në përdorimin e pronës shtetërore.
Projektakti, nëpërmjet dispozitave të cilat parashikojnë detyrimin e mbikëqyrjes dhe llogaridhënies, ndikon drejtpërdrejt në përgjegjshmërinë e çdo organi i cili ka në përgjegjësi administrimi prona shtetërore apo i cili kryen procesin e dhënies me qira, enfiteozë apo privatizimin e tyre. Kësisoj, rritja e përgjegjshmërisë sjell jo vetëm përdorim më efikas të këtyre pronave por edhe garanton një trajtim të pronës sa më afër interesit publik.
Si përfundim, konkludojmë se ky projektakt pritet të sjellë përmirësim në administrimin e pronës publike, duke ndikuar ndjeshëm në rritjen e qartësisë ligjore, optimizimit të përdorimit të pronës publike, si dhe unifikimit dhe qëndrueshmërisë së kuadrit ligjor.
IV.VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektligj është hartuar në mbështetje të neneve 78, 81, pika 1 dhe 83, pika 1, të Kushtetutës së Republikës së Shqipërisë. Konkretisht, projektligji propozohet në Kuvendin e Republikës së Shqipërisë nga Këshilli i Ministrave, të cilin Kushtetuta në nenin 81, pika 1, e ka të përcaktuar si një ndër subjektet që mund të propozojnë projektligje. 
Gjithashtu, ky projektakt është në harmoni me parashikimet e legjislacionit në fuqi, përkatësisht Kodit Civil, pasi një sërë parashikimesh në të, referojnë në këtë Kod, si dhe synojnë të jenë në harmoni të plotë me të, si një akt i cili qëndron më lart në hierarkinë e normave të parashikuara nga Kushtetuta.
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Ky projektligj nuk synon përafrim të legjislacionit me acquis të Bashkimit Evropian, ndaj nuk ka vlerësim të shkallës së përafrimit. 
VI. PËRMBLEDHJE SHPJEGUESE E PËRMBAJTJES SË PROJEKTAKTIT
Ky projektligj është i strukturuar në XII Krerë dhe në 59 nene. Konkretisht, parashtrojmë përmbajtjen e tij si më poshtë:
Kreu I, parashikon dispozita të përgjithshme, duke u përbërë nga 4 nene. Nenet përbërës të këtij kreu përcaktojnë, objektin, qëllimin, fushën e zbatimit, si dhe përkufizimet.
Kreu II, parashikon organet shtetërore përgjegjëse, duke përcaktuar një ndarje të qartë të përgjegjësive të secilit, konkretisht këto organe janë:

 a) Këshilli i Ministrave;
b) Njësitë e vetëqeverisjes vendore;

c) Agjencia Shtetërore e Pronës;

ç) Ministritë e linjës, si dhe 

d) Entet publike. 

Kreu III, i cili përbëhet nga 5 nene, konkretisht, si më poshtë:
Neni 11, në të parashikohet kategorizimi i pronave e paluajtshme të shtetit, përkatësisht përcaktohet se pronat e paluajtshme të shtetit ndahen në prona të paluajtshme të pushtetit qendror dhe prona të paluajtshme të njësive të vetëqeverisjes vendore, ndërsa pronat e paluajtshme të shtetit ndahen në prona të paluajtshme publike dhe prona të paluajtshme jopublike;

Neni 12, si dhe 13, në të cilët parashikohet një ndarje e qartë e pronave të paluajtshme shtetërore publike, si dhe pronave të paluajtshme shtetërore jopublike.
Neni 13, i cili parashikon Agjencinë Shtetërore të Pronës si institucioni përgjegjës për regjistrimin e pronave të paluajtshme të shtetit të pa regjistruara.
Neni 15, në të cilin përcaktohen regjistrimet e tjera, që kryhen në regjistrin kadastral.
Kreu IV, i cili parashikon rregullat e administrimit të pronave të paluajtshme të shtetit, duke përfshirë, parimet e administrimit të pronës shtetërore, kalimin në përgjegjësi administrimi institucioneve shtetërore apo enteve publike duke përcaktuar një procedurë të detajuar, dhe të argumentuar me qëllim kryerjen e këtij kalimi në përputhje me rregulla të mirëpërcaktuara. Gjithashtu, parashikohet procedura për ndryshimin e përgjegjësisë së administrimit, rregulla mbi pronat e paluajtshme të shtetit në përgjegjësi administrimi të institucioneve qendrore, që u kalojnë me destinacion palëve të treta, si dhe mbi transferimin e të drejtës së përdorimit të pronave të paluajtshme shtetërore.
Kreu V, rregullon nëpërmjet 13, neneve të tij, përcakton të procedurën e transferimit të pronave shtetërore në përdorim/pronësi të Njësivet ë Vetëqeverisjes Vendore, konkretisht të listuara si më poshtë:

Neni 21, përcakton rregulla mbi pronat që u transferohen njësive të vetëqeverisjes vendore, duke parashikuar konkretisht se Njësitë e vetëqeverisjes vendore mund të kërkojnë transferimin në favor të tyre të pronave që përdoren për realizimin e funksioneve dhe/ose shërbimeve për komunitetin në përputhje me legjislacionin në fuqi për vetëqeverisjen vendore, si dhe Njësive të vetëqeverisjes vendore mund t’u transferohen prona të paluajtshme dhe pa kërkesë të tyre, me vendim të Këshillit të Ministrave, në rast delegimi të kompetencave, për të garantuar ushtrimin efektiv të funksioneve publike përkatëse. 

Neni 22, parashikon format e transferimit, të cilat konsistojnë në kalimin në përdorim apo në pronësi.
Neni 23, parashikon se procedura për kalimin në përdorim apo pronësi të Njësivet ë Vetëqeverisjes Vendore, nis me një kërkesë të tyre. Ky nen, përcakton procedurën përkatëse për transferimin e këtyre pronave NJVV.
Neni 24, përcakton se në çastin e kalimit të së drejtës së pronësisë, Këshilli i Ministrave mund të vendosë kushte dhe kufizime mbi këtë të drejtë. Këto kushte dhe kufizime duhet të jenë vetëm për të siguruar maksimumin e përfitimeve publike ose mbrojtjen e një karakteristike të veçantë të pronës.

Neni 25, përcakton llojet e kufizimeve që mund të vendosë Këshilli i Ministrave në momentin e kalimit të pronësisë NJVV, të cilat konsistojnë si më poshtë:

a) Ndalimi i ndryshimit të destinacionit dhe/ose qëllimit të përcaktuar në aktin e transferimit pa miratimin e Këshillit të Ministrave;

b) Përdorimi i pronës në mënyrë që të garantojë ruajtjen e karakteristikave unikale të saj sipas kushteve të përcaktuara në vendimin e transferimit;

c) Për disa prona mund të ndalohet e drejta e tjetërsimit ose e dhënies në përdorim të të tretëve pa miratimin e Këshillit të Ministrave
Neni 26, përcakton rregulla mbi tjetërsimin ose dhënien në përdorim e pronës së fituar nga transferimi.

Neni 27, përcakton destinacionin e të ardhurave nga tjetërsimi ose dhënia në përdorim e pronës.
Neni 28, parashikon rregullat mbi heqjen e kushteve ose kufizimeve për pronën, të vendosura me vendim të Këshillitt ë Ministrave, në momentin e kalimit të një prone në pronësi të NJVV.

Neni 29, parashikon rregullat për revokimin e transferimit të pronësisë, duke përcaktuar organin, si dhe rastet përkatëse kur vijohet me revokimin e të drejtës së pronësisë, transferuar NJVV.
Neni 30, parashikon konkretisht se kur një njësie të qeverisjes vendore i jepet e drejta e përdorimit për një pronë, Këshilli i Ministrave, në aktin e transferimit, përcakton kushtet e përdorimit të saj.

Neni 31, përcakton përgjegjësinë financiare mbi pronat që transferohen tek NJVV, duke parashikuar konkretisht se në rast se Këshilli i Ministrave do të vendosë një kusht, që i shkakton njësive të vetëqeverisjes vendore kosto për mirëmbajtjen ose për përmirësimin e pronës, ai do t’u sigurojë njësive të vetëqeverisjes vendore fonde financiare për përballimin e këtyre shpenzimeve. Ndërkohë, në pikën 2, të këtij neni parashikohet se sa herë që Këshilli i Ministrave u jep të drejta përdorimi mbi një pronë njësive të vetëqeverisjes vendore, ai sipas rastit, mund t’u sigurojë atyre mjete të nevojshme për shfrytëzim dhe mirëmbajtjen e kësaj prone. Ndërsa, në nenin 3, parashikohet se kushtet e përdorimit shoqërohen me detyrimet përkatëse financiare të njësive të vetëqeverisjes vendore dhe asaj qendrore për mirëmbajtjen dhe përmirësimin e pronës.
Neni 32, rregullon rastet e shfuqizimit të së drejtës së përdorimit të pronës, transferuar NJVV.

Neni 33, trajton procedurën e mbikëqyrjes nga Agjencia Shtetërore e Pronës, për pronat që u transferohen njësive të vetëqeverisjes vendore, mbi zbatimin e kushteve dhe/ose kufizimeve të vendosura në vendimin e Këshillit të Ministrave për transferimin.
Kreu VI, rregullon pjesëtimin e pronës në bashkëpronësi private dhe shtetërore, duke e trajtuar në dy nene, përkatësisht si më poshtë:
Neni 34, parashikon parimet e pjesëtimit të pronës së paluajtshme në bashkëpronësi private dhe shtetërore, ndërsa neni 35, rregullon procedurën për pjesëtimin e pronës në bashkëpronësi.
Kreu VII, përcakton procedurën e përditësimit dhe inventarizimit për pronat e paluajtshme të pushtetit qendror, enteve publike, si dhe pronat e paluajtshme të ndërmarrjeve shtetërore që janë transformuar në shoqëri tregtare, sipas legjislacionit në fuqi,
Ky kre trajton këtë procedurë në 7, nene të cilat parashikojnë si më poshtë:

Neni 36, përcakton fushën e zbatimit të këtij kreu.

Neni 37, përcakton parimet dhe kriteret që udhëheqin procesine përditësimit të pronës së paluajtshme shtetërore.
Neni 38, rregullon procedurën e përditësimit të pronave të paluajtshme shtetërore.

Neni 39, parashikon se pronat e përditësuara regjistrohen në regjistrin e pasurive të paluajtshme, sipas vendimit të Këshillit të Ministrave për miratimin e listës përfundimtare të pronave të paluajtshme shtetërore.

Neni 40, parashikon rregullat mbi pronat e painventarizuara ende, deri në hyrjen në fuqi të këtij projektligji.

Neni 41, trajton rastet e konfliktit të pronësisë, në rast refuzimi të kërkesës për regjistrim ose pas kalimit të afatit 12 mujor brenda të cilit subjektet private të cilat posedojnë tituj pronësie të lëshuara nga organet administrative para hyrjes në fuqi të këtij ligji, duhet të paraqesin këtë kërkesë në Agjencinë Shtetërore të Pronave.

Neni 42, parashikon se ndalohet çdo veprim tjetërsimi i pronës nga njësitë e vetëqeverisjes vendore, pas hyrjes në fuqi të këtij ligji, pa u kryer më parë regjistrimi i saj në regjistrin publik. Përjashtim bëjnë rastet kur njësia e vetëqeverisjes vendore vepron në kuadër të kalimit në pronësi të trojeve të dhëna për ndërtim para hyrjes në fuqi të këtij ligji.

Kreu VIII, rregullon procedurën e disponimit të pronës së paluajtshme shtetërore, duke përcaktuar se ky proces kryhet në përputhje me këtë ligj, Kodin Civil dhe legjislacionin në fuqi, sipas një procedure konkurrimi, përveç rasteve kur ligji i posaçëm parashikon ndryshe, si dhe parashikon dhe parimet të cilat udhëheqin këtë proces.

Ky kre, parashikon procedurën për dhënien me qira, enfiteozë, mbi privatizimin apo shitjen e pronës shtetërore.
Kreu IX, trajton mënyrën e ankimit në rast mosmarrëveshje që lindin nga zbatimi i këtij projektligji, konkretisht mund të ndiqen dy rrugë, ajo administrative, si dhe gjyqësore.
Kreu X, parashikon rregullat mbi monitorimin duke përcaktuar konkretisht se çdo institucion që monitoron kontratat e disponimit të pronave të paluajtshme sipas parashikimeve të këtij ligji, ka detyrimin e informimit në Agjencisë Shtetërore të Pronës, brenda muajit Janar të çdo viti, si dhe në pikën 2, rregullon se Agjencia Shtetërore e Pronës, çdo vit brenda datës 30 mars, i paraqet Kryeministrit një raport vjetor i cili duhet të përmbajë informacion mbi procedurat e mëposhtme:
a) Tjetërsimin e pronave shtetërore;

b) Pronat e dhëna me qira/enfiteozë;

c) Gjendjen e pronave shtetërore të cilat i administron vetë;

ç) Procesin e regjistrimit të pronave të pa regjistruara.

Kreu XI, parashikon dispozitat kalimtare dhe të fundit, përkatësisht në nenin 55 kundërvajtjet administrative, në nenin 56, dispozitat kalimtare, në nenin 57, miratimin e akteve nënligjore, nenin 58, shfuqizimet e akteve ligjore dhe nënligjore përkatëse, si dhe neni 59, hyrja në fuqi e projektligjit.
VII. INSTITUCIONET DHE ORGANET QË NGARKOHEN PËR ZBATIMIN E AKTIT

Institucionet dhe organet që ngarkohen me zbatimin e këtij projektakti janë:
1. Këshilli i Ministrave, si organ i ngarkuar nga dispozitat e këtij projektligji, me përgjegjësitë si më poshtë vijon:

a) përgatitjen e politikave të përgjithshme dhe drejtimet kryesore të administrimit të pronave të paluajtshme të shtetit;

b) caktimin e institucionit shtetëror përgjegjës për administrimin e pronave të paluajtshme të shtetit;

c) miratimin e ndryshimit të përgjegjësisë së administrimit të pronave të paluajtshme të shtetit;

ç) miratimin e transferimit të pronave të paluajtshme të shtetit në favor të njësive të vetëqeverisjes vendore;

d) miratimin e kalimit të së drejtës së përdorimit të pronave të paluajtshme shtetërore në favor të institucioneve shtetërore;

dh) revokimin e transferimit të së drejtës së pronësisë apo shfuqizimin e së drejtës së përdorimit, për pronat e transferuara Njësive të Vetëqeverisjes Vendore.

2. Ministritë e linjës, të cilët kanë detyrimin të administrojnë pronat e paluajtshme që i kanë kaluar në përgjegjësi administrimi në përputhje me parimet dhe kriteret e përcaktuara në këtë ligj dhe në aktin e kalimit.

3. Ministria përgjegjëse për ekonominë, e cila administron edhe pronat e paluajtshme të ndërmarrjeve shtetërore që janë transformuar në shoqëri tregtare.

4. Ministria e Mbrojtjes, për pronat në administrim të saj, organeve të saj të varësisë dhe Forcave të Armatosura të Republikës së Shqipërisë, të cilat administrohen nga vetë ajo, organet e saj të varësisë, Shtabi i Përgjithshëm dhe Komandat e Forcave të Armatosura, si dhe nga shoqëritë tregtare të themeluara nga Ministria e Mbrojtjes, me qëllim mirëadministrimin dhe menaxhimin e pronave të paluajtshme shtetërore të strukturave përkatëse.
5. Njësitë e vetëqeverisjes vendore, të cilët kanë detyrimin të administrojnë, në përputhje me parimet e përcaktuara në këtë projektligj dhe fushën e veprimtarisë së tyre, pronat e paluajtshme që u transferohen në pronësi ose në përdorim me vendim të Këshillit të Ministrave.

6. Agjencia Shtetërore e Pronës, e cila kryen detyrat e mëposhtme:
a) administron pronat e paluajtshme të shtetit, që nuk i kanë kaluar në përgjegjësi administrimi organeve të tjera shtetërore;

b) ndjek procesin e regjistrimit të pronave të paluajtshme të shtetit;

c) kryen procesin e inventarizimit dhe përditësimit të pronave të paluajtshme të shtetit;

ç) kryen procedurat e privatizimit të pronave të paluajtshme shtetërore për çdo pronë të paluajtshme shtetërore që ka në administrim;

d) kryen procedurat për dhënien me qira dhe enfiteozë të pronave të paluajtshme shtetërore të cilat ka në administrim;

dh) i propozon Kryeministrit transferimin e pronave të paluajtshme shtetërore në pronësi ose përdorim të njësive të vetëqeverisjes vendore;

e) i propozon Kryeministrit ndryshimin e përgjegjësisë së administrimit ose transferim të së drejtës së përdorimit të pronave të paluajtshme shtetërore te institucionet shtetërore;

ë) i propozon Kryeministrit revokimin e transferimit të së drejtës së pronësisë apo shfuqizimin e së drejtës së përdorimit për njësitë e vetëqeverisjes vendore, në përputhje me nenet 29 dhe 32 të këtij ligji;

f) shqyrton kërkesën e njësisë së vetëqeverisjes vendore për heqjen e kufizimeve apo kushteve dhe i propozon Kryeministrit pranimin ose refuzimin e saj, sipas rastit.

7. Entet publike, të cilët administrojnë pronat e paluajtshme që kanë në pronësi, përgjegjësi administrimi apo në përdorim.
VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT
Ky projektligj është hartuar nga Grupi Ndërinstitucional i Punës i ngritur me Urdhrin e Kryeministrit nr. 190, datë 16.10.2025 “Për ngritjen e grupit ndërinstitucional të punës për kryerjen e analizës dhe hartimin e politikës për krijimin e Agjencisë Shtetërore të Pronave”. Ky projektakt është produkt i një koordinimi të ngushtë ndërinstitucional, me qëllim arritjen e një kuadri ligjor të unifikuar dhe të analizuar në mënyrë të detajuar. Gjithashtu, në arritjen e këtij projektligji është analizuar në thellësi kuadri ligjor në fuqi, problematikat e evidentuara gjatë zbatimit të këtij legjislacioni, nevoja për përmirësim të kuadrit ligjor, me synim rritjen e transparencës dhe llogaridhënies. 
Projektligji i hartuar nga Grupi i Punës, përbën një kornizë ligjore e cila ka si bazë të saj administrimin dhe disponimin e pronës shtetërore me efikasitet dhe eficencë, duke pasur në konsideratë dhe në themel të saj interesin publik, si dhe duke garantuar një kuadër ligjor lehtësisht të zbatueshëm në praktikë, e për më tepër duke shmangur interpretimet apo kuptimet e ndryshme në praktikë. 

Sa më sipër, konkludojmë se projektligji është në përputhje me parimin kushtetues të shtetit të së drejtës, pasi siguron respektimin e parimit të sigurisë juridike, në kushtet kur krijon një kuadër ligjor të përqëndruar dhe të qartë sa i përket administrimit të pronave.
IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Projektakti nuk shoqërohet me efekte financiare.

                                                                  MINISTRI
Toni Gogu
Relacion shpjegues për projektligjin “Për pronat e paluajtshme të shtetit në Republikën e Shqipërisë”.


